ОБАВЕШТЕЊЕ О ОДЛУЦИ УСТАВНОГ СУДА ИУз-60/2021

На основу Инструкције Министарства за бригу о породици и демографију, о поступању општинских  управа у примени и спровођењу Одлуке Уставног суда Републике Србије бр. ИУз-60/2021, а у циљу њене ефикасније примене, обавештавамо кориснице права на накнаду плате, односно зараде за време породиљског одсуства и одсуства са рада ради неге детета, којима је решење достављено почев од 19.04.2019. године, о следећем:

Одлуком Уставног суда бр. ИУз-60/2021 од 14. фебруара 2024. године („Службени  
гласник РС“, број 11/24) утврђено је да одредба члана 13. став 1. Закона о финансијској  
подршци породици са децом („Службени гласник РС“, бр. 113/17, 50/18, 46/21-УС, 51/21-  
УС, 53/21-УС, 66/21,130/21, 43/23-УС и 62/23) у делу који гласи: „одсуства због  
компликација у вези са одржавањем трудноће, или“ и у делу који гласи: „уколико није  
коришћено одсуство због компликација у вези са одржавањем трудноће“, није у  
сагласности са Уставом. Тако да од 14. фебруара 2024. године, члан 13. став 1. Закона о финансијској подршци породици са децом гласи: „Основица накнаде зараде, односно накнаде плате за време породиљског одсуства и одсуства са рада ради неге детета, за лица из члана 12. Овог закона, утврђује се на основу збира месечних основица на који су плаћени доприноси на примања која имају карактер зараде, за последњих 18 месеци који претходе првом месецу отпочињања породиљског одсуства.“ Како је Одлуком Уставног суда дошло до измена члана 13. став 1. Закона о финансијској подршци породици са децом у начину обрачуна основице накнаде зараде, односно накнаде плате за време породиљског одсуства и одсуства са рада ради неге детета, који се  
примењивао од 1. јула 2018. године до 14. фебруара 2024. године, орган ће по службеној  
дужности преиспитати сва решења којима је одлучено о праву на накнаду зараде, односно  
накнаду плате за време породиљског одсуства и одсуства са рада ради неге детета, а која  
нису коначна и правноснажна.

Имајући у виду да је иницијатива за покретање поступка за утврђивање неуставности наведене законске одредбе поднета 19. априла 2021. године, корисници права којима је решење достављено почев од 19. априла 2019. године могу поднети, уколико сматрају да им је право повређено, захтев за измену појединачног акта (решења) које је коначно и правноснажно. Рок за подношење наведеног захтева је шест месеци од дана објављивања одлуке Уставног суда. Како је одлука објављена 14. фебруара 2024. године, рок за подношење захтева за измену појединачног акта (решења) истиче 14. августа 2024. године.

[Обавештење](https://www.beograd.rs/images/file/b32e3fda053c678da020562cd2cec33f_7446623356.pdf) за породиље – Одлука Уставног суда ИУз-60/2021

[Образац](https://www.beograd.rs/images/file/d65be1333bbeefd92e803a0d1fb0a224_7412280374.pdf) захтева за измену решења по Одлуци Уставног суда Републике Србије број ИУз-60/2021